Noodsaaklik dat universiteite met programaanbod voortgaan – Solidariteit Beweging - Solidariteit Beweging
Die Solidariteit Beweging het vandag ŉ beroep op openbare universiteite gedoen om dadelik met hul beplande aanlyn programme voort te gaan en om nie toe te laat dat oorkombare hindernisse die akademiese program ontspoor nie.
Hierdie oproep kom te midde van universiteite soos die NWU, UP en ander opleidingsinstellings wat die begin van aanlyn klasse pas weer uitgestel het uit kommer dat alle studente dalk nie gelyke toegang tot tegnologie het nie.
Volgens Flip Buys, voorsitter van die Solidariteit Beweging, is dit nie ŉ oplossing om alle studente terug te hou omdat universiteitsbesture bekommerd is dat sekere studente gaan agterraak nie.
Die oplossing is om eerder spoedeisend met aanlyn klasse te begin, en dan spesiale maatreëls te tref om studente te help wat nie toegang tot die regte tegnologie het nie. Dit help nie om die groot meerderheid studente te benadeel uit vrees dat die minderheid nie toegang tot die klasse gaan hê nie. Hoewel besture aanvoer dat die voortsetting van aanlyn klasse uitsluitend gaan wees, word die groot massa studente wat wel toegang het met die uitstel van klasse uitgesluit.
Duisende dosente en ondersteuningspersoneel het die afgelope maand kliphard gewerk om kursusse aanlyn te kry, terwyl studente hulself gereed gemaak het vir klasse wat hierdie week sou begin. Nou moet hierdie mense hoor dat universiteitsbesture eensydig besluit het om klasse tot in Mei uit te stel.
Die verlengde inperking het reeds geweldige ontwrigting van die werksaamhede van universiteite tot gevolg gehad, en nou verleng universiteitsbesture dit verder. Dit is reeds baie moeiliker om aanlyn te studeer in plaas van deur gewone klasbywoning, en die uitstel gaan onvermydelik tot nog groter uitdagings vir studente en dosente lei.
Daarom is die oplossing eerder om die klasse so gou as moontlik te laat hervat, en dan ekstra klasse en nauurse programme in te stel wanneer die inperking verby is om studente by te staan.
“Dit is egter verblydend om te sien dat sommige universiteite reeds planne begin maak het om studente tegemoet te kom soos om sekere webtuistes gratis beskikbaar te stel, terugbetalingsinisiatiewe op data in te stel en om die gemeenskap te nader vir skenkings van rekenaars en ander toestelle,” het Buys gesê.
Intussen gaan Akademia, die privaat hoër onderwysinstelling, normaal voort met klasse, en bystand word gebied aan studente wat uitdagings met toegang tot tegnologie en data ervaar.